Les entitats de gestió de drets de propietat intel·lectual han de presentar comptes anuals elaborats de conformitat amb el pla de comptabilitat de les entitats sense finalitats lucratives i els han de formular exclusivament segons els models normals que el pla prevegi.
Les entitats de gestió que participin en societats mercantils i es trobin en qualsevol dels supòsits previstos per a la societat dominant als articles 42 i 43 del Codi de comerç han de formular comptes anuals consolidats en els termes previstos al Codi esmentat i al Reial decret 1159/2010, de 17 de setembre, pel qual s'aproven les normes per a la formulació de comptes anuals consolidats i es modifica el Pla general de comptabilitat aprovat pel Reial decret 1514/2007, de 16 de novembre, i el Pla general de comptabilitat de petites i mitjanes empreses aprovat pel Reial decret 1515/2007, de 16 de novembre.
La memòria dels comptes anuals de l'entitat de gestió, a més de completar, ampliar i comentar la informació continguda a la resta de documents que formen part integrant dels comptes anuals, ha d'incloure informació sobre les activitats dutes a terme per al compliment del seu objecte i finalitats i, com a mínim, les dades següents:
a ) Els imports totals de la facturació i de la recaptació percebuda efectivament corresponents a l'exercici, desglossats per cadascun dels drets i modes d'explotació administrats.
b ) L'import total repartit, desglossat per cadascun dels drets i modes d'explotació administrats, amb detall en tots els casos de les qüestions següents:
Les quantitats tant assignades com percebudes pels membres de l'entitat i per les entitats de gestió nacionals i estrangeres.
Les quantitats pendents d'assignació en el repartiment.
Les quantitats assignades a titulars que no siguin membres de l'entitat en els casos de gestió col·lectiva obligatòria i les percebudes efectivament per aquests.
c ) Els descomptes aplicats a cadascun dels drets i modes d'explotació administrats.
d ) Un informe sobre l'evolució i la situació de l'entitat, els esdeveniments importants per a aquesta ocorreguts després del tancament de l'exercici, l'evolució previsible de l'entitat i les activitats de recerca i desenvolupament realitzades en matèries com ara sistemes de gestió de drets.
e ) Les quantitats destinades al compliment de la funció social prevista a l'article 155, desglossades per conceptes i indicant les entitats que duguin a terme les activitats corresponents, els projectes aprovats i les quantitats destinades a cadascun d'aquests.
f ) Les modificacions dels estatuts, normes de règim intern i funcionament i del contracte de gestió, aprovades durant l'exercici.
g ) Els contractes subscrits amb associacions d'usuaris i els contractes de representació signats amb organitzacions nacionals i estrangeres, de gestió col·lectiva de drets i prestacions protegides.
h ) L'evolució del nombre de membres de l'entitat, per cadascuna de les categories previstes als estatuts.
i ) Les quantitats recaptades acumulades que estiguin pendents d'assignació o de repartiment efectiu i les dates de prescripció per reclamar-les.
Totes les entitats de gestió de drets de propietat intel·lectual han de sotmetre a auditoria els seus comptes anuals.
L'auditoria s'ha de contractar i dur a terme d'acord amb el que preveu el text refós de la Llei d'auditoria de comptes, aprovat pel Reial decret legislatiu 1/2011, d'1 de juliol, a excepció del que estableix el seu article 19, i els auditors disposen d'un termini mínim d'un mes, a partir del moment en què se'ls lliurin els comptes anuals formulats, per elaborar l'informe d'auditoria.
Els auditors han de ser nomenats per l'Assemblea general de l'entitat celebrada abans que finalitzi l'exercici a auditar.
El nomenament dels auditors no pot ser inferior a tres anys ni superior a deu, ni es pot renovar sense que hagi transcorregut un mínim de tres anys des del seu mandat anterior.
L'Assemblea general no pot revocar els auditors abans que finalitzi el període per al qual van ser nomenats, excepte en cas de causa justa.
Si l'Assemblea general no ha nomenat l'auditor abans de finalitzar l'exercici a auditar o la persona nomenada no accepta l'encàrrec o no pot complir les seves funcions, l'òrgan executiu màxim de l'entitat ha de sol·licitar del registrador mercantil del domicili social la designació de la persona o persones que hagin de dur a terme l'auditoria, d'acord amb el que disposa el Registre Mercantil per a les societats mercantils.
En aquests casos, la sol·licitud al registrador mercantil també la pot fer qualsevol soci de l'entitat.
L'òrgan executiu màxim de l'entitat de gestió ha de formular els comptes anuals dins dels tres primers mesos següents al tancament de cada exercici.
Els comptes anuals, juntament amb l'informe de l'auditor, s'han de posar a disposició dels membres de l'entitat al seu domicili social i al de les delegacions territorials, amb una antelació mínima de quinze dies al de la celebració de l'Assemblea general en què s'hagin d'aprovar.
Els comptes anuals han de ser aprovats per l'Assemblea general en el termini de sis mesos des del tancament de cada exercici.
Dins del mes següent a l'aprovació dels comptes anuals, cal presentar per al seu dipòsit al Registre Mercantil del domicili social una certificació dels acords de l'Assemblea general d'aprovació dels comptes anuals, a la qual s'ha d'adjuntar un exemplar de cadascun dels comptes esmentats i de l'informe dels auditors.
Dins els sis mesos següents al tancament de cada exercici, l'entitat ha de confeccionar el balanç corresponent i una memòria de les activitats realitzades durant l'anualitat anterior.
Sense perjudici del que disposa la normativa aplicable, el balanç i la documentació comptable han de ser sotmesos a verificació per experts o societats d'experts, legalment competents, nomenats a l'assemblea general de l'entitat celebrada l'any anterior o en el de la seva constitució.
Els estatuts han d'establir les normes d'acord amb les quals s'ha de designar un altre auditor, per la minoria.
El balanç, amb una nota d'haver obtingut o no l'informe favorable de l'auditor, s'ha de posar a disposició dels socis en el domicili legal i les delegacions territorials de l'entitat, amb una antelació mínima de quinze dies de la celebració de l'assemblea general en la qual hagi de ser aprovat.
Es protegeixen els drets que reconeix aquesta Llei als artistes intèrprets o executants espanyols sigui quin sigui el lloc de la seva interpretació o execució, així com els corresponents als artistes intèrprets o executants nacionals d'altres estats membres de la Unió Europea.
Els artistes intèrprets o executants nacionals de països tercers gaudeixen dels mateixos drets que reconeix aquesta Llei en qualsevol dels casos següents:
a ) Si tenen la residència habitual a Espanya.
b ) Si la interpretació o execució s'efectua en el territori espanyol.
c ) Si la interpretació o execució és gravada en un fonograma o en un suport audiovisual protegits de conformitat amb el que disposa aquesta Llei.
d ) Si la interpretació o execució, encara que no hagi estat gravada, s'incorpora a una emissió de radiodifusió protegida de conformitat amb el que disposa aquesta Llei.
En tot cas, els artistes intèrprets o executants nacionals de països tercers gaudeixen de la protecció que els correspon en virtut dels convenis i tractats internacionals en els quals Espanya és part i, si no, estan equiparats als artistes intèrprets o executants espanyols si aquests, al seu torn, ho estan als nacionals en el país respectiu.
Els terminis de protecció que preveu l'article 112 d'aquesta Llei també són aplicables als titulars que no siguin nacionals de la Unió Europea sempre que tinguin garantida la seva protecció a Espanya mitjançant algun conveni internacional.
No obstant això, sense perjudici de les obligacions internacionals que corresponguin, el termini de protecció expira en la data prevista al país del qual sigui nacional el titular sense que, en cap cas, la durada pugui excedir la que estableix l'article anteriorment esmentat.